정조 8년
甲辰七月初二日卯時。上御宣政殿。抄啓文臣親試入侍時。行都承旨沈豐之。行左承旨李敬養。左副承旨安聖彬。右副承旨趙興鎭。同副承旨李文源。原任直提學徐浩修。檢校直提學吳載純。直提學朴祐源。原任直閣金宇鎭。檢校直閣金載瓚鄭東浚徐龍輔。原任待敎李崑秀。待敎尹行任。假注書鄭觀輝金泰熙。記注官金健修金鳳顯。以次侍立。上具翼善冠衮龍袍。仍殿座下敎曰。今日未卽聞大臣卿宰入來之事。故抄啓文臣親試有命。而大臣卿宰已爲入來云。抄啓文臣。則行禮後出外以待。可也。又下敎曰。領相身病出仕云。肅拜宣政門內爲之事。傳諭。仍命大臣卿宰入侍。領議政鄭存謙。左議政李福源。右議政金熤。領府事金尙喆。判府事徐命善李徽之洪樂性。原任大提學黃景源徐命膺。行判中樞府事具善復。左參贊韓光會。右參贊尹東暹。行工曹判書鄭尙淳。禮曹判書嚴璹。兵曹判書李在協。戶曹判書鄭一祥。吏曹判書趙時俊。行副司直金華鎭金魯鎭徐有慶李在簡金履素鄭昌順李柱國。咸春君李昌運。行副司直徐有大蔡弘履任希敎尹坊金夏材具㢞洪良浩李聖圭洪秀輔。禮曹參判金尙集。工曹參判柳義養。兵曹參判金思穆。刑曹參判李亨逵。行大司成閔鍾顯。行副護軍趙圭鎭具明謙李漢泰李鼎炳。行訓鍊都正李得濟。以次進伏訖。存謙等曰。朝晝異候。晩熱愈甚。聖體。若何。上曰。一樣矣。存謙曰。臣等俄上箚疏。而此是莫重莫大之邦禮。故不計私義。與諸卿宰。同爲來詣矣。臣等前已屢度仰請。而待秋陳請。冀降兪音。今則初秋已屆矣。此是擧國同情之請。不容徐緩。伏望卽降允兪之音焉。諸大臣卿宰。一時力請。同聲齊奏。上曰。此是應行之禮。當依卿等所奏許之矣。諸臣擧皆攢手曰。成命已下。我東億萬年無疆之休。基於今日。臣等不勝慶忭之忱矣。上命書傳敎曰。以元子爲世子。敬養讀奏訖。上曰。應擧行之事。卿等各各陳達。可也。上曰。禮判有闕。代以金魯鎭出牌。存謙曰。今番冊禮時。莫重文字。多有擧行之事。文衡有闕之代。卽令會圈。何如。上曰。依爲之。出擧條聖彬曰。文衡圈點。今日擧行事。命下矣。前大提學黃景源牌招。時原任大臣九卿命招。以爲會圈之地。何如。上曰。依爲之。出擧條上曰。當爲親政。政官牌招。吏兵曹堂郞。使之整齊入侍。可也。仍命書傳敎曰。親政爲之。魯鎭曰。王世子冊禮時受冊儀節目。自當磨鍊以入。而大明會典冊禮節目中。有世子年長。則天子臨軒授冊。年幼則遣使冊封於所居之宮之文。而我朝已例。亦因大臣陳達。有遣使授冊之儀。今番則何以爲之乎。上曰。領相之意。何如。存謙曰。大明會典皇太子冊禮儀。洪武永樂。皇太子陞殿受冊寶。宣德嘉靖。以沖年行禮之故。命使持節。至文華殿。授皇太子冊寶。我朝遵而行之。今當遵用此禮矣。上曰。依爲之。出擧條魯鎭曰。世子宮各道新産物膳及朔膳。一體自今朔封進之意。知委。何如。上曰。依爲之。只誕日物膳封進。新産及朔膳物膳。竝待冠禮後擧行事。知委諸道。蓋出惜福之意。而小民之一分除弊。實爲祈永之本。竝以此意。措辭行會。可也。出擧條魯鎭曰。今此王世子冊禮吉日。以何間推擇乎。上曰。自八月旬前。至九月旬前擇入。可也。出擧條魯鎭曰。冊禮翌日。百官陳賀。諸道進箋。自當依禮文擧行。而大殿箋文方物物膳及王大妃殿惠慶宮中宮殿世子宮方物物膳。依例封進之意知委。何如。上曰。冊禮臨時。更爲稟處。可也。出擧條魯鎭曰。世子宮凡諸供上。一從度支定例。自今日擧行之意。分付。何如。上曰。戶判詳考各年前例。登對。稟處。可也。出擧條魯鎭曰。受冊處所。以何堂定行乎。上曰。臨時更爲稟定。可也。出擧條魯鎭曰。社稷宗廟景慕宮前期告由等事。依禮文。令各該司擧行之意。知委。何如。上曰。依爲之。出擧條魯鎭曰。王世子定名吉日。今方推擇以入。而啓下後。令政院大臣及政府東西壁館閣堂上六曹參判以上。依例命招會議。何如。上曰。依爲之。出擧條魯鎭曰。其餘未盡條件。更當詳考前例。以草記稟處矣。上曰。依所奏爲之。可也。仍命召入日官。金啓澤池日賓。進伏于堂下。上曰。九月卽先朝誕彌之月。儘不偶然。而日子稍遠。八月亦先朝御極之月。八月內果有吉日。而比九月則如何。豐之問于日官後。以八月大吉。九月平吉之意。仰奏。上曰。自八月旬前。至九月旬前擇入。可也。上曰。吏曹參判前望單子入之。出榻敎入之。沈豐之落點。上曰。都承旨前望單子入之。入之。李亨逵落點。仍下敎曰。新除授都承旨。先入侍後謝恩。上曰。兵曹參議前望單子入之。入之。安聖彬落點。仍命書榻敎曰。新除授兵曹參議安聖彬牌招。先參政後謝恩。上曰。輔養廳錄事陪童。皆當區處矣。命善曰。陪童則前例。皆爲春坊書吏。錄事則差送邊將。可爲區處之道矣。上曰。今番陪童。皆是渠輩中有地處之類。不可差書吏。待其年長。從所願區處。好矣。今番輔養官及輔養廳錄事陪童吏隷與內外所屬。一竝區別。別單書入。可也。上曰。今日則姑不分明下敎。而此後當有次第爲之之事矣。仍命政官入侍。吏兵批政官。分班進伏。上曰。奏請之擧。不可少緩。使名當何以爲定乎。存謙曰。似當以奏請爲名矣。上曰。今日政使之差出。可也。時俊曰。奏請使差出。命下矣。正使當以大臣擬入乎。上曰。事體當以大臣爲之矣。宗班奏請使。有前例乎。命善曰。長溪君曾爲別使。而如此大事。何可不送大臣乎。上曰。領府事李判府事。俱入耆社。洪判府事及左相。昨年已往來。大臣實難其人矣。命善曰。臣雖衰病。如此大事。粗效奔走之役。卽臣所願矣。上曰。卿之近來筋力。實難遠役。卿豈可作此行乎。熤曰。專對卽重任也。以臣魯下。誠恐不稱。而値此莫大之慶。實切效力之願矣。上曰。卿試自量。可能無事往返否。熤曰。賤軀雖多病。豈至難於作行乎。上曰。政事始之。上曰。大提學更爲牌招。出榻敎仍下敎曰。注書出去催促。可也。觀輝出傳。上命書傳敎曰。旣命遣使發冊。正副使望。今日政差出。正使則大臣列書受點。副使以正卿備三望擇差。上曰。禮曹參議許遞。前望單子入之。出榻敎上曰。大提學更爲牌招。出榻敎命書傳敎曰。當由月覲門。展拜景慕宮。該房知悉。又命書榻敎曰。出宮門路。以延英門爲之。又命書傳敎曰。有展拜之命。前提調尹塾敍用。仍任前職。時俊。以師傅賓客望擬入。上曰。賓客望中。亞卿二人。過矣。更爲擬入。可也。雖非此二人。豈無他人乎。金夏材是誰之子。故相卽予在春宮時賓僚。亦豈不可貴乎。以此人擬入。可也。時俊曰。聖敎雖如此。誠恐太蕩然矣。豐之曰。此是春坊僚屬。新差之初。此人之今番一着。誠不可遽然備擬矣。上曰。參議新通。何不擬入乎。宇鎭曰。僚議不一。臣則無奈何矣。上曰。文任望亦爲擬入。可也。時俊曰。春坊多窠當擬入。而可擬人或在外任。或在罪中。難以排擬矣。上曰。一竝勿拘。可也。仍命書榻敎曰。侍從堂下違牌坐罷人。竝敍用。上曰。內局提調徐有隣許遞。出榻敎上入少次。少頃。殿座下敎曰。定號後例有問安。丙辰已然。今日亦當有朝廷問安耶。命善曰。似然矣。興鎭請出展拜時留門標信。上曰。出給。可也。時俊曰。進善望今當擬入。而經筵陞六者。只有一人矣。上曰。時任大臣入侍。晉賢與存謙福源熤。偕入進伏。上曰。經筵官中參下人陞六。然後可擬進善。卿等之意。何如。存謙曰。如此之時。似當特爲陞六矣。上曰。出擧條。可也。存謙曰。春坊僚屬。今當備員。經筵官閔彝顯金斗默。竝爲陞六。何如。上曰。依爲之。出擧條亨逵曰。首譯來待矣。上曰。使之入來。首譯李湛。進伏堂下。上曰。今番使行。日子甚促。蓋以慶不踰年之故。必欲迎勅於今年內。果可回旋否。湛曰。今若卽速治發。則庶可往返於歲前。而但此等事。非禮部所可獨爲之事。彼中亦有九卿會議之擧。故日子遷就。自然不得如意速成矣。上曰。如或於今年內。不得頒勅。則豈成說乎。雖多費銀貨。必圖從速準請。今番使行遲速。專在於汝。汝須盡心圖之也。上曰。大提學如已會圈。持入。可也。會圈單子入啓。吳載純落點。上曰。大提學職名誠壯矣。鄭志儉雖未蒙點。沁留則勢不得不遞矣。上曰。新除授大提學。待下批命招。仍命書榻敎曰。江華留守許遞。今日內議薦。上曰。沁留之代。卽爲擬薦。可也。存謙曰。今日之擧。卽莫重莫大之事。故臣等冒沒入來。而廟薦等事。何敢晏然擧行乎。上曰。過矣。今日卽吉慶之日。卿等只宜言吉慶之事。不必拖及他說矣。沁留之代。今番則以未經藩任而資高之人。擬入。可也。存謙曰。臣等謹當退而擬入矣。上命書傳敎曰。大提學吳載純。更爲牌招。當日肅拜。旣有古例。如是違召。實涉過當。申飭行公。上曰。桂坊望亦卽擬入。而參下則初仕及生進中。極擇差出。參上則以予在春宮時桂坊人。詳考官案。則排擬以入。好矣。命書傳敎曰。輔養官之子。不可不收錄。故重臣。且是丙辰春坊新設時侍直也。豈可不擬於桂坊一窠。故判書南有容子公轍。今日政勿拘政格。洗馬望擬入事。分付。又命書傳敎曰。侍講院講書院。無堂上窠。諭善則因先朝特敎。陞堂上窠。輔德則姑不陞品作窠。而前此名碩之論。多言當作堂上窠。先朝乙未。亦有筵敎矣。春坊輔德兼輔德。作堂上窠。擬入事。分付。時俊曰。春坊可擬人中。權。以咸安事。方在奪告身中。趙弘鎭補外矣。上曰。補外勿拘。權則蕩滌敍用。可也。仍命書榻敎曰。前郡守權蕩滌敍用。時俊曰。閔彝顯金斗默。未及付司果。故不得擬望矣。上曰。山林何拘常例。卽爲擬入。時俊在協。以春桂坊望擬入。上曰。桂坊俱是耆老。誠貴矣。春坊望亦好。參下桂坊。亦善爲排擬矣。命善曰。兵判果有政才。苟艱之中。善爲擬望矣。上曰。徐命瑞之復爲桂坊。可謂稀貴矣。命善曰。誠如聖敎。筋力足可供仕矣。上曰。左右相福力。少無差池。李時秀金載瓚。官職相似。今又有李晩秀金載璉。事不偶然矣。命善曰。外間亦以此爲異事矣。上命書傳敎曰。今日賓僚。其宜備員。時在外任人。仍任前職。今日政。以在京無故人擇差。待下批牌招。上曰。師傅以下。皆卽出牌。待還宮後。一時謝恩於殿庭。春桂坊則使之自今日入直。可也。在協曰。若以逌覲門作路。則路中風落木。猝難移動云矣。上曰。然則以月覲門擧行。可也。仍命入外辦。上乘輿出延英門。由肅章門入仁政門至萬安門降輿。展拜於璿源殿。少頃。上出萬安門乘輿。命善曰。湯劑待令矣。上曰。湯劑持入。首醫吳道炯。進淸暑六和湯。上進御後。仍自仁政門。由建陽門月覲門。詣景慕宮入齋室。少頃。上出就板位。行再拜禮。仍詣宮內奉審訖。還入齋室。少頃。上出齋室乘輿。下敎曰。進御淸暑六和湯本方中。去人蔘。入沙蔘五分。一貼更爲煎入。出榻敎上由月覲門還宮。至春桂坊前。駐輿覽基址。命戶曹判書入侍。一祥進前。上曰。工役當費幾日。一祥曰。數旬則庶可訖工矣。仍自建陽門。由延英門。還御宣政殿。命時原任大臣入侍。尙喆等以次進伏。尙喆曰。大禮將成。八域同歡。此時動駕。展拜眞殿。仍詣景慕宮。仰伸聖慕。臣等不勝愴抃矣。上曰。逢此莫大之慶。乃有歷謁之擧。在予伸情之道。宜有闡揚之禮。卿等領會否。僉曰。聖敎誠至當矣。向來元子定號時。已有下敎矣。上曰。今年卽甲辰。與他年有異。東朝當有稱慶之擧。先朝徽號。至矣盡矣。更無得以加焉。而遇今日之慶。不可無揄揚之道矣。命善曰。不可不卽速擧行矣。都監都提調望筒擬入。徐命善落點。承旨讀奏。命善曰。當此時。臣猥忝敦匠。臣實榮幸矣。上曰。大提學更爲牌招。出榻敎上曰。奏文不必只令大提學製進。諸文任各各製進。李判府及左相。皆是曾經文衡。亦各製進。擇一本。使大提學。修潤用之。好矣。熤曰。領府事素嫺於此等文字。似當善製矣。上曰。然矣。尙喆曰。臣精神昏耗。實無製此莫重文字之望矣。上曰。世子師傅以下春坊官員。皆於殿庭肅拜。日熱如此。各殿肅拜。皆於此爲之。前日賓客中。只有黃景源一人。豈不可貴乎。但老人筋力。難以陞降殿陞。注書出受肅單。使之直爲出去。可也。上曰。左副賓客吳載純。更爲牌招。出榻敎命書傳敎曰。親政而出六。自是常格。今日入侍注書。尙瑞院官員竝陞六。上曰。左副賓客吳載純。更爲牌招。出榻敎命書傳敎曰。左承旨許遞。前望單子入之。又命書傳敎曰。刑曹判書許遞。今日政差出。上曰。大提學更爲牌招。出榻敎命書榻敎曰。在外及未肅拜臺諫竝許遞。出榻敎又命書榻敎曰。謝恩兼冬至副使。奏請副使相換。仍下敎曰。金尙集甚好。若於今番入去。則文字之間。亦似有益矣。熤曰。誠好矣。上曰。今年冬至使兼謝恩。而旣有先發之行。則謝恩不宜遲待冬至。招問首譯。可也。李湛進伏堂下奏曰。別賜謝恩。事體甚重。不可不兼付於今番。如漂海人出送謝恩。待冬至使付送。亦未晩矣。上曰。然則以兼謝恩定使名。可也。上曰。禮判入侍。魯鎭進伏。上曰。拜表吉日。以旬前擇入。可也。魯鎭出問還奏曰。初九日爲吉云矣。上曰。以此日爲定。可也。上命書榻敎曰。江華留守當日辭朝。又命書榻敎曰。新除授桂坊中。時在外任人改差。前望單子入之。又命書傳敎曰。師傅命招。新除授賓客。待下批牌招。春坊則亦竝牌招。與桂坊自今日入直事。分付。上曰。師傅以下春桂坊竝入侍。福源等進伏。上曰。領相何不來耶。福源曰。暑症猝發。不能入侍矣。上曰。卿等之責。顧不重歟。元良之訓迪成就。專在卿等。今番新除之初。予之期望於卿等者。甚切矣。至於春坊。則皆任陳善閉邪之責。比之玉堂。亦有別焉。日夜引接。殆同僚友。不但輔導之任重。各自淬勵矜式。以副簡畀之意。可也。桂坊則以儒生。挾冊胄筵。尤豈不竭誠思所以裨益之道乎。福源曰。臣等猥以無似。冒膺不敢當之職。誠不勝惶愧。而春宮僚屬。久曠之餘。一時濟濟肅命於殿庭。又承此諄諄下敎。區區下情。誠極慶抃矣。輔德趙尙鎭曰。春桂坊直所。姑未修改。雖今日。當於何處入接乎。上曰。當有。下敎矣。仍下敎曰。春桂坊今日入直上下番。與右相詣閤門。請東宮司鑰入對。可也。朝報政事疏章。自今日依例書入。可也。上曰。春桂坊修理日子。以何間擇之乎。一祥曰。初八日爲吉云矣。上曰。以此日擧行。可也。工役不至浩汗云耶。一祥曰。略有土役。而似不至大段矣。東宮供上。例自冊封下敎之日封進矣。上曰。抄出前例以奏。可也。上曰。政望餘者。斯速擬入。落點後政官下直出去。可也。命時原任大臣先退。仍命退。諸臣以次退出。